text: Brand i Munkebjerg Hotel er endnu ikke under kontrol
  27 december 2012 kl. 20.33
  Brandfolk kæmper for at redde hotellets kasino og selskabslokale. Hotelværelserne skulle ikke være i fare.
  Godt fire timer efter, at en voldsom brand brød ud i Munkebjerg Hotel ved Vejle, er det torsdag aften endnu ikke lykkedes brandfolkene at få den under kontrol.
  Branden brød ud i hotellets køkken og bredte sig hurtigt til tagkonstruktionen. Herfra har den bevæget sig videre til en restaurant.
  - Køkkenet og restauranten står ikke at redde, men brandfolkene forsøger at forhindre branden i at brede sig til hotellets kasino og et selskabslokale, fortæller vagtchefen ved Sydøstjyllands Politi, Hans Hoffensetz.
  Alarmen om branden kom ved 17-tiden, og ved 21-tiden er den endnu ikke under kontrol. Ingen personer er kommet alvorligt til skade.
  - Men en ansat fra køkkenet er blevet indlagt til observation for røgforgiftning, siger Hans Hoffensetz.
  Der var ingen overnattende gæster på hotellet, men 50 personer, der var samlet til en pokerturnering i kasinoet, blev evakueret, da branden brød ud.
  - De blev stille og roligt ført ud af personalet, siger vagtchefen.
  Vejle Brandvæsen kæmper for at få branden under kontrol og får hjælp fra Beredskabstyrelsen og flere andre brandvæsner, blandt andet fra Fredericia, Børkop og Horsens.
  Ifølge Hans Hoffensetz er der umiddelbart ikke fare for, at branden breder sig til hotellets værelser, og hotellets direktør René Sørensen regner da også med, at hotellet kan åbne som planlagt fredag, siger han til TV2 News.
  